作者：陈人杰
词牌/韵律：沁园春

paragraphs: 斗酒津亭，方送月芗，夫君又行。
正夕阳枯木，低回征路，寒烟衰草，迤逦离情。
京洛风尘，吴兴山水，等是东西南北人。
思君处，只梅花解后，心目开明。
江湖夜雨青灯。
曾说尽百年闲废兴。
叹屠龙事业，依然汗漫，歌鱼岁月，政尔峥嵘。
但使豫州，堪容玄德，何必区区依景升。
需时耳，算不应长是，竖子成名。